聽請道人念佛
作者：趙文
朝代：宋

paragraphs: 平生不喜佛，喜聽念佛聲。
大都止六字，三誦有餘音。
唱偈類哀切，和聲等低平。
蟬聯未肯已，綿弱殆不勝。
餒息僅相屬，柔吭時一鳴。
聽茲頹闒韻，生我寂滅情。
坐令喧競中，便欲無所爭。
乃知象教意，妙覺在聲聞。
俗人不解此，梵教雜歌行。
敲鏗鼓笛奏，真與鄭衛并。
能令婦女悅，未必佛者聽。